དེའང་འཛམ་གླིང་གི་ཡང་རྩེར་གནས་པའི་བོད་བཙན་པོའི་རྒྱལ་རབས་དེ་ཉིད་སྤྱི་ལོའི་དུས་རབས་དགུ་པའི་དུས་དཀྱིལ་ཙམ་དུ་སིལ་བུར་ཐོར་རྗེས།དེ་སྔོན་གཅིག་གྱུར་གྱི་བོད་སྐད་ཡིག་དེ་ཡང་རིམ་བཞིན་ཡུལ་སྐད་དང་གྲོང་སྐད་སྣ་ཚོགས་འདྲེས་པའི་སྐད་ཡིག་ཅིག་ཏུ་གྱུར་པ་མ་ཟད།བོད་རང་གི་ཁོར་ཡུག་དང་།ས་ཁམས།འགྲིམ་འགྲུལ་སོགས་ཀྱིས་རྐྱེན་པས་ཡུལ་གྲུ་ཐ་དད་དུ་གནས་པའི་བོད་མི་ཕན་ཚུན་དབར་དུ་གོ་བརྡ་མི་འཕྲོད་པའམ་ཡང་ན་གོ་བརྡ་འཕྲོད་དཀའ་བའི་སྣང་ཚུལ་ཐོན་དང་ཐོན་མུས་ལགས།ཁྱད་པར་དུ་དང་སྐབས་བོད་གཞིས་བྱེས་གཉིས་ཀྱི་བོད་མི་ཕན་ཚུན་བར་རྒྱ་སྐད་དམ་ཡང་ན་དབྱིན་སྐད་ལ་བརྟེན་ནས་གཏམ་གླེང་བྱེད་དགོས་པའི་སྣང་ཚུལ་ཡིད་སྐྱོ་བ་ཞིག་ཐོན་ཡོད་པ་མངོན་སུམ་ཚད་མས་གྲུབ་ཅིང་།དེས་ཕྱིས་སུ་ང་ཚོ་བོད་མི་རིགས་ཀྱི་མཐུན་སྒྲིལ་དང་།སྤྱི་ཚོགས་ཀྱི་་གོང་འཕེལ།རིག་གནས་ཀྱི་དར་རྒྱས་སོགས་ལ་གནོད་པ་ལས་ཕན་པ་ཅི་ཡང་མེད་སྟབས།གཟིགས་རྒྱང་ཡངས་པའི་བོད་ཀྱི་མཁས་པ་མང་དང་ཡུལ་སྐད་ཕན་ཚུན་གྱི་ཧེ་བག་ཆུང་དུ་གཏོང་དགོས་པ་དང་།སྤྱི་སྐད་གཅིག་ངེས་པར་དུ་གཏན་ལ་དབབ་དགོས་པའི་འབོད་སྐུལ་གནང་ཡོད་དེ།དཔེར་ན་རྒན་སྟོང་སྐོར་ཚེ་རིང་ཐར་ལགས་ཀྱིས།སྙན་གྲགས་ཀྱི་བ་དན་ས་གཞི་ཡོངས་སུ་ཁྱབ་པའི་གནའ་རབས་ཀྱི་རིག་གནས་འོད་སྟོང་འབར་བ་ཞིག་ཡོད་པ་འདི་ནི་ང་ཚོ་བོད་པ་རྣམས་ཀྱི་ཁྱད་དུའཕགས་པའི་ནོར་བུ་རིན་པོ་ཆེ་ཞིག་ཡིན་མོད།གནས་ཚུལ་དེ་དང་ཤིན་ཏུ་མི་འཚམས་པ་ཞིག་ནི་ཁྱད་དུ་འཕགས་པའི་རིག་གནས་འདིའི་བྱེད་པོར་གྱུར་པའི་བོད་ཁ་བ་ཅན་འདི་ལ་དེ་རིང་བར་དུ་སྤྱི་འགྲོས་ཀྱི་ཁ་སྐད་ཅིག་ཆགས་མེད་པ་དེ་ཡིན་ལ།དེ་ནི་ང་ཆོས་དོ་སྣང་ཆེན་པོ་བྱེད་དགོས་པའི་གནས་ཤིག་རེད་སྙམ།ཞེས་གསུངས་པ་དང་།བོད་ཀྱི་སྤྱི་སྐད་བྱ་གཞག་ལ་ལྷག་བསམ་ཟོལ་མེད་དང་འབད་བརྩོན་ཆེར་བསྐྱེད་གནང་མཁན་ར་སེ་དཀོན་མཆོག་རྒྱ་མཚོ་ལགས་ཀྱིས།ང་ཚོ་བོད་རིགས་ཚང་མས་སྤྱི་སྐད་ལ་དོ་སྣང་དང་སྤྱི་སྐད་བེད་སྤྱོད་ལ་ཤགས་སྣོན་རྒྱག་རྒྱུ་ནི་མི་རིགས་ཤིག་གི་འཚོ་གནས་དང་འབྲེལ་བའི་གནད་དོན་གལ་ཆེན་ཞིག་རེད།ཅེས་གསུངས་པ་སོགས་ནི་དཔེ་མཚོན་ཙམ་ཡིན་ལ།མཁས་པ་ཚོས་འབོད་སྐུལ་གནང་བའི་འབྲས་བུའི་ཚུལ་དུ་སྤྱི་ལོ་ལོར་མདོ་དབུས་ཁམས་གསུམ་གྱི་མཁས་པ་འགའ་ཞིག་གྲོང་ཁྱེར་ཁྲིན་ཏུར་འདུས་ནས་བོད་ཀྱི་སྤྱི་སྐད་ཀྱི་ཁ་ཕྱོགས་ཙམ་བསྟན་ཡོད་ཀྱང་དེའི་རྣམ་གཞག་དངོས་གཏན་ལ་ཕབ་ཐུབ་མེད།འདིར་ཡུལ་སྐད་གང་ཞིག་སྤྱི་སྐད་ལ་འོས་པ་ཡོད་ཚུལ་ནི་ཕྲན་གྱི་རྩོམ་ཡིག་འདིའི་བརྗོད་བྱ་མིན་ལ།ཕྲན་ལྟ་བུ་ཕྱི་ནང་རིག་པའི་གནས་ཀུན་ལ་མཐོང་ཐོས་ཤིན་ཏུ་དབེན་པའི་སློབ་མ་ཐ་མལ་བ་ཞིག་ལ་དེའི་ཐད་དུ་ཡིན་མིན་སྨྲ་བའི་སྤོབས་པ་གང་ལ་ཡོད།འོན་ཀྱང་ཕྲན་ཡང་གདོང་དམར་བོད་ཀྱི་རྒྱུད་ལས་སྐྱེས་ཤིང་མར་དང་རྩམ་པའི་དྲིན་གྱིས་བསྐྱངས་པའི་བོད་ཕྲུག་ཅིག་ཡིན་པའི་ཆ་ནས་བོད་ཀྱི་སྤྱི་སྐད་དེ་ཇི་ལྟར་གཏན་ལ་དབབ་དགོས་པའི་ཐད་ལ་བསམ་གཞིགས་བྱ་དགོས་པ་ནི་ཕྲག་ཐོག་ཏུ་བབས་པའི་འགན་འཁྲི་འབྱོལ་དུ་མེད་པ་ཞིག་ཡིན་པར་འདོད།ཕྲན་གྱི་རྨོངས་འཆར་ལ་སྤྱི་སྐད་གཏན་ལ་དབབ་པའི་འགག་རྩ་ནི་ཐ་སྙད་དམ་ཡི་གེ་ཡོངས་རྫོགས་ཀྱི་སྒྲ་འབྱིན་ཚུལ་གཅིག་གྱུར་ཡོང་བ་བྱེད་དགོས་རྒྱུ་དེ་ཡིན་ལ།ཡིག་སྐད་ཀྱི་བརྡ་སྤྲོད་དེ་སྤྱི་སྐད་དང་བར་ཐག་ཇེ་ཐུང་དུ་བཏང་སྟེ་ངེས་པར་དུ་སྤྱི་སྐད་ཀྱི་འགྲོས་དང་མཐུན་པར་བྱ་དགོས།ཐ་སྙད་ཀྱི་སྒྲ་གདངས་གཅིག་གྱུར་དང་ཡིག་སྐད་ཀྱི་བརྡ་སྤྲོང་ཚད་ལྡན་ཞིག་ཡོང་དགོས་ན་ཐོག་མར་ཐ་སྙད་རྐྱང་པའི་ཀློག་སྟངས་མི་འདྲ་བ་ནས་འགོ་བཙུགས་ཏེ་དོ་སྣང་བྱ་དགོས།འདིར་སྐབས་བབས་སུ་ཡུལ་སྐད་མི་འདྲ་བའི་ནང་ཀློག་སྟངས་དང་བཀོལ་སྤྱོད་བྱེད་སྟངས་སོགས་ཀྱང་ཅུང་ཟད་མི་འདྲ་བའི་ཐ་སྙད་རྐྱང་པའམ་མིང་མཐའ་པ་དང་བ་གཉིས་ཀྱི་ཐོབ་ཐང་ལ་དཔྱད་བསྡུར་རགས་ཙམ་བྱས་ནས་དེའི་སྐོར་ཕྲན་ཙམ་སྤྲོས་པ་ལ།ཐོག་མར་པ་དང་བ་གཉིས་ལས་བ་ཡི་སྒྲ་འབྱིན་འདི་མདོ་དབུས་ཁམས་གསུམ་ཚང་མས་རང་རང་གི་ཡུལ་སྐད་ཇི་བཞིན་ཀློག་བཞིན་ཡོད་དེ།ཁག་གཅིག་གིས་ཞེས་ཀློག་པ་དང་།ཡང་ལ་ལས་ཞེས་ཀློག་པ།ཡང་འགའ་རེསདངགཉིས་ཀ་ཀློག་ཅིང་།ད་བར་སྒྲ་འབྱིན་ཚུལ་གཅིག་མཚུངས་ཤིག་མ་བྱུང་བ་དང་།འདི་གཉིས་ཀྱི་བརྡ་སྤྲོད་ཀྱི་སྤྱོད་སྟངས་ཐད་ལའང་མཁས་པ་སྔ་ཕྱི་མང་པོས་རང་ལུགས་སྣ་ཆོགས་དྲངས་ཏེ་དགོངས་ཚུལ་གཅིག་མཐུན་བྱུང་མེད།དེ་ནི་ཕལ་ཆེར་མཁས་པ་རྣམས་ཀྱིས་བརྡ་སྤྲོད་ཀྱི་ཆེད་དུ་བརྡ་སྤྲོད་ལ་ཞིབ་འཇུག་གནང་བ་ཙམ་ལས་སྤྱི་སྐད་ཀྱི་དགོས་མཁོར་དམིགས་ནས་བརྡ་སྤྲོད་ལ་ཞིབ་འཇུག་གནང་ཁོམ་མེད་ཚོད་འདུགབརྡ་སྤྲོད་ཁྲོད་ཀྱི་པ་དང་བ་གཉིས་ཀྱི་སྤྱོད་སྟངས་དེ་གཙོ་བོ་བརྡ་སྤྲོད་ནང་གི་བདག་སྒྲའི་མཚན་ཉིད་ངོས་འཛིན་སྟངས་ལ་རག་ལས་ཤིང་།ད་བར་ཐོན་མིའི་སུམ་རྟགས་རྩ་བའི་ཁྲོད་ཀྱི་བདག་སྒྲའི་ཐད་དུ་མཁས་པ་རྣམས་ལ་འགྲེལ་ལུགས་མི་གཅིག་པ་ལྔ་ཙམ་ཡོད་པས།འགྲེལ་ལུགས་དེ་དག་ལ་གཤིབ་བསྡུར་བྱས་ཏེ་ད་ལྟའི་བོད་ཀྱི་སྤྱི་སྐད་ཀྱི་འགྲོས་དང་མཐུན་པའི་པ་དང་བ་གཉིས་ཀྱི་ཐོབ་ཐང་སྐོར་ལ་རང་ལུགས་ཕྲན་བུ་འཆད་པར་བྱའོ།།